Pat Crerand

Patrick Timothy «Paddy» Crerand (født 19. februar 1939 i Glasgow) er en tidligere landslagsspiller for Skottlands herrelandslag i fotball. Han har irsk opphav, men representerte Skottland ved 16 anledninger (0 mål). Crerand er også kjent for sin spillerkarriere i Celtic og Manchester United. 


== Tidlige år i Skottland ==
Som unggutt spilte Crerand for St. Lukes Ballater, Holyrood Secondary og Duntocher Hibernian, før han endelig tok steget til en av de skotske toppklubbene i august 1957. Før han ble proff hadde han jobbet på et skipsverft for å tjene til livets opphold. I løpet av sine seks år i Celtic fikk han 120 kamper (fem mål). Han representerte «Scottish League XI» hele syv ganger på denne perioden. Celtic vant ikke så mye denne perioden, men han var tapende finalist i den skotske FA-cupen i 1960/61 sesongen. Samtidig fikk han med seg 1 kamp for det skotske U23-landslaget, før han endelig fikk sin debut på A-landslaget. Dette skjedde 3. mai 1961 i Glasgow mot Irland, i en kamp hans lag vant 4–1. 


== Overgang til Manchester United ==
Den 6. februar 1963 signerte han kontrakt med Manchester United. Overgangssummen var på £56 000, og dette var på femårsdagen for den tragiske flyulykken i München, der åtte United-spillere omkom. Crerand debuterte for Manchester United mot Blackpool FC 23. februar, i en kamp som endte 1–1 på Old Trafford foran 43 121 tilskuere. Crerand var midtbanespiller, men en mer korrekt beskrivelse vil være ving half-back. Han var kjent for sine harde taklinger, men også for sine presise pasninger til angripere som George Best, Bobby Charlton og Denis Law. Flere av spillerne har i ettertid sagt at en Crerand i form var selve hjertet i laget, var han ikke i form så spilte laget gjerne dårlig. Gjennom sin tid i Manchester United, under ledelse av manager Matt Busby, fikk han 304 ligakamper (ti mål). Tilsammen (inkludert cup) fikk han 401 kamper og 19 mål. Han la opp i 1972 etter en tid som spillende trener.


== Assisterende manager i United ==
Fra august 1971 ble han trener i klubben, og fra høsten 1972 ble han assisterende manager for Tommy Docherty. Dette var en jobb han hadde helt til sommeren 1976, da samarbeidet med manageren gikk i oppløsning. Docherty sa i et intervju med United Supporteren (2/2003, side 21/22) at «Jeg måtte la ham gå. Paddy Crerand var en stor spiller, men rett og slett ubrukelig som trener eller manager. Crerand er den mest uorganiserte mann jeg har møtt i hele mitt liv, og sånne typer kan jeg umulig arbeide sammen med. Jeg hentet inn Tommy Cavanagh, en entusiastisk og herlig fyr. En dyktig trener, og han var populær blant spillere og fansen.»
Allerede i august 1976 hadde Crerand fått seg jobb som manager for Northampton Town, men han ble bare værende i én sesong. Han sluttet for å drive PR for et ingeniørfirma i Manchester. Han var kommentator for Uniteds kamper i lokalradioen i Manchester på 1980- og tidlig 1990-tallet. I dag opptrer han regelmessig på Manchester United TV (MUTV), klubbens egen fjernsynskanal, som ekspertkommentator sammen med Stewart Gardner. Crerand huskes til og med av yngre United–fans i dag på grunn av sine humoristiske kommentarer under Uniteds kamper, noe som opprettholder hans kultstatus blant alle som har forbindelse til United på Old Trafford. Sønnen hans, Danny Crerand (5. mai 1969), spilte tre kamper for Rochdale i 1987/88 (som amatør).
I 1995 forsvarte han Eric Cantona da han ble utestengt fra all fotball, etter et kung-fu spark mot tilskueren Matthew Simmons.


== Meritter ==
Engelsk ligamester: 1965/65, 1966/67.
Engelsk FA-cupvinner: 1962/63.
E-cup for Serievinnere: 1967/68.
Charity Shield: 1963 (taper), 1965 (delt), 1967 (delt).


== Karriere ==


== Eksterne lenker ==
(en) Pat Crerand – UEFA 
(en) Pat Crerand – Transfermarkt 
(en) Pat Crerand – national-football-teams.com 
(en) Pat Crerand – WorldFootball.net 
(en) Pat Crerand – EU-Football.info